Dodatok k návrhu rozpočtu verejnej 
správy na roky 2006 až 2008

Dodatok k návrhu rozpočtu verejnej správy na roky 2006 až 2008 sa predkladá na rokovanie vlády SR za účelom schválenia zmien oproti návrhu rozpočtu, ktorý bol vláde predložený dňa 28. júla 2005. Po viacerých rokovaniach na úrovni vlády i koaličnej rady navrhuje ministerstvo financií v rozpočte verejnej správy vykonať nasledovné zmeny:

A. Opatrenia s vplyvom na výšku rezervy na prioritné projekty vlády

A.1. Opatrenia zvyšujúce objem rezervy na prioritné projekty vlády

Zrušenie odvodového bonusu na odvody do Sociálnej poisťovne vo výške 0,5 % a jeho nahradenie zvýšením daňového bonusu na dieťa o 90 Sk má za následok posilnenie rezervy na prioritné projekty o 1 294,5 mil. Sk. Zlepšením hospodárenia Sociálnej poisťovne, ktoré je spôsobené zvýšením jej príjmov, sa vytvára priestor v objeme 1 381 mil. Sk. Zvýšenie daňového bonusu na dieťa zo súčasných 450 Sk na 540 Sk síce zníži výnos dane z príjmu fyzických osôb celkom o 1 395 mil. Sk, z čoho však 93,8 % sa dotkne rozpočtov obcí a VÚC (ich príjmy budú v roku 2006 i napriek tomu podstatne vyššie ako sa predpokladalo pri schvaľovaní fiškálnej decentralizácie). Štátny rozpočet z tohto titulu príde len o 86,5 mil. Sk z daňových príjmov. Čistý efekt tohto opatrenia na rozpočet verejných financií teda predstavuje 1 294,5 mil. Sk a prejaví sa vo zvýšení rezervy na prioritné projekty vlády.

Do rozpočtu Sociálnej poisťovne sa premieta predpokladané zhoršenie jej bilancie z titulu vyšších ako pôvodne očakávaných výdavkov v objeme 994 mil. Sk z titulu prudkého nárastu žiadostí o starobný a predčasný dôchodok v závere júna, teda pred účinnosťou novely zákona o sociálnom poistení. Vplyvom ďalšej novely zákona č. 461/2003 Z.z. o sociálnom poistení, ktorej návrh schválila vláda 22. septembra 2005, sa zhoršuje bilancia Sociálnej poisťovne o dodatočných 665 mil. Sk. Zároveň sa touto novelou znižuje výška poistného plateného štátom prostredníctvom  kapitoly Ministerstva práce, sociálnych vecí a rodiny SR o 125 mil. Sk, pričom o uvedenú čiastku sa znižuje limit kapitoly. Na základe vyššie uvedených zmien sa zhorší bilancia verejných financií o 1 534 mil. Sk, pričom v rozpočte bola na hospodárenie Sociálnej poisťovne vytvorená rezerva vo výške 2,0 mld. Sk. Jej rozpustením sa vytvára priestor na zvýšenie rezervy na prioritné projekty vlády o 466 mil. Sk.

Vzhľadom na vývoj čerpania výdavkov štátneho rozpočtu na štátnu prémiu k stavebnému sporeniu, ale aj vzhľadom na pripravovanú novelu zákona o stavebnom sporení, sa vytvára priestor na zníženie výdavkov štátneho rozpočtu v metodike ESA95 o 690 mil. Sk (v hotovosti to je až 935 mil. Sk). Väčšia časť tejto úspory sa použije na podporu nájomného bývania (440 mil. Sk). Zvyšná časť vo výške 250 mil. Sk posilní rezervu na prioritné projekty vlády a predstavuje zníženie limitu kapitoly Ministerstva výstavby a regionálneho rozvoja SR. 

Rezerva na prioritné projekty vlády sa posilňuje o 580 mil. Sk z dôvodu zvýšenia sadzby spotrebnej dane z liehu a o ďalších 160 mil. Sk zvýšením očakávaného výnosu z dividend Slovenských telekomunikácií, a.s. v kapitole Všeobecná pokladničná správa.

	Navrhuje sa zníženie podielu výdavkov na obranu, pričom o 300 mil. Sk sa znižuje limit kapitoly Ministerstva obrany SR. Realizáciou tohto opatrenia sa o rovnakú sumu zvýši rezerva na prioritné projekty vlády.

	Vplyvom vyššieho ako pôvodne očakávaného výberu daňových príjmov v mesiacoch júl až september 2005 dochádza k revízii daňových príjmov štátneho rozpočtu. Daňové príjmy sa zvyšujú o 800 mil. Sk, čo vytvára dodatočný priestor pre zvýšenie výdavkov na prioritné projekty vlády v rovnakom objeme.

Výška rezervy na prioritné projekty vlády sa vplyvom týchto opatrení zvyšuje z pôvodných 4 150,6 mil. Sk o ďalších 3 850,5 mil. Sk na súčasnú úroveň 8 001,1 mil. Sk. V ďalšej časti sa navrhuje rozdeliť 8 000,6 mil. Sk pre jednotlivé rozpočtové kapitoly, zvyšných 0,5 mil. Sk sa navrhuje presunúť do rezervy vlády. 

A.2. Návrh na rozdelenie rezervy na prioritné projekty vlády

Pre Ministerstvo hospodárstva SR sa na investičné stimuly navrhuje vyčleniť z rezervy na prioritné projekty vlády suma 1 700 mil. Sk. Väčšia časť – 1 000 mil. Sk – je určená pre už existujúce záväzky Slovenska voči spoločnostiam Kia a Hyundai (500 mil. Sk) a vyplývajúce z už podpísaných Memoránd o porozumení (500 mil. Sk). Zvyšných 700 mil. Sk bude určených pre investičné stimuly pre nových investorov (v rozpočte kapitoly MH je na nich určených ešte ďalších 97 mil. Sk).

Na zvýšenie objemu priamych platieb poľnohospodárom na úroveň 7 562 mil. Sk sa pre kapitolu Ministerstva pôdohospodárstva SR navrhuje z rezervy na priority vyčleniť suma 1 555,9 mil. Sk. Zvýšenie limitu výdavkov o ďalších 60 mil. Sk sa navrhuje pokryť zvýšením limitu príjmov kapitoly z dividend od Štátnych lesov a zvyšných 74,8 mil. Sk na zabezpečenie finančného krytia tohto nárastu si kapitola zabezpečí vnútorným presunom výdavkov.

Pre Ministerstvo kultúry SR sa navrhuje z rezervy na prioritné projekty vyčleniť dodatočných 260 mil. Sk na podporu kultúrnych aktivít. Spolu s návrhom ministra financií vyčleniť na projekt Obnovme si svoj dom 200 mil. Sk, ktorý už je zapracovaný v predloženom návrhu rozpočtu, to predstavuje 460 mil. Sk pre tento rezort z rezervy na prioritné projekty.

Limit výdavkov kapitoly Ministerstva školstva SR sa navrhuje zvýšiť o dodatočných 1 554,5 mil. Sk. Z toho 1 100 mil. Sk bude smerovať na financovanie projektov programu Minerva, čím sa pôvodne uvažovaná suma prostriedkov na tento program pre Ministerstvo školstva SR (100 mil. Sk zapracovaných v návrhu rozpočtu predloženom na rokovanie vlády) zvýši na 1 200 mil. Sk. Zvyšných 454,5 mil. Sk je určených na zvýšenie normatívnych výdavkov smerujúcich prostredníctvom kapitoly do regionálneho školstva. V návrhu rozpočtu predloženom ministerstvom financií je v kapitole Všeobecná pokladničná správa zapracovaných ďalších 645,5 mil. Sk určených na zvýšenie mzdového ohodnotenia učiteľov v regionálnom školstve, pričom priemerná mzda učiteľa v roku 2006 by sa mala vyrovnať priemernej mzde v národnom hospodárstve SR. Z rezervy na prioritné projekty tak smeruje do rezortu školstva celkom 2 300 mil. Sk. Vnútorným presunom výdavkov si kapitola zabezpečí zvýšenie normatívnych výdavkov na regionálne školstvo o dodatočných 100 mil. Sk.

Pre Ministerstvo vnútra SR sa na zvýšenie hodnostného a osobných príplatkov, zabezpečenie pokrytia nárastu obstarávacích cien vybraných tovarov a služieb a tiež na zvýšenie transferov a kapitálových výdavkov sa navrhuje z rezervy na prioritné projekty vyčleniť dodatočných 1 510 mil. Sk.

	Výdavkový limit Ministerstva spravodlivosti SR sa navrhuje z rezervy na priority zvýšiť o dodatočných 250 mil. Sk v súvislosti so zvýšením hodnostného a pokrytím ďalších výdavkov kapitoly.

V súvislosti so zvýšením hodnostného o 650 Sk sa zvyšujú limity kapitol Ministerstva dopravy, pôšt a telekomunikácií SR, Ministerstva financií SR, Slovenskej informačnej služby a Národného bezpečnostného úradu celkom o 84 mil. Sk, ktoré budú na tento účel vyčlenené z rezervy na prioritné projekty vlády.

Ministerstvu zdravotníctva SR sa na úkor zníženia rezervy na prioritné projekty navrhuje odpustiť splátku návratnej finančnej výpomoci spoločnosti Veriteľ, a.s. do štátnych finančných aktív v objeme 1 000 mil. Sk.

	Limit výdavkov kapitoly Ministerstva dopravy, pôšt a telekomunikácií SR sa zvyšuje celkom o 340 mil. Sk, z rezervy na priority sa však pre túto kapitolu uvoľňuje len 40 mil. Sk. Prostriedky v objeme 300 mil. Sk určené na realizáciu projektov programu Minerva sú už zapracované v návrhu rozpočtu verejnej správy.

V súvislosti so zvýšením príjmov zo správnych poplatkov (celkom o 468 mil. Sk) je potrebné zvýšiť limit výdavkov kapitoly Ministerstva financií SR na zabezpečenie tlače a distribúcie kolkových známok. Zvýšenie výdavkov predstavuje 5 % z objemu zvýšených príjmov, t.j. 23,4 mil. Sk.

	Národná rada SR schválila 27. septembra 2005 ústavný zákon, na základe ktorého bude Najvyšší kontrolný úrad SR kontrolovať hospodárenie samospráv. Na posilnenie kapacít Najvyššieho kontrolného úradu SR je potrebných 22,8 mil. Sk.  

B. Opatrenia bez vplyvu na výšku rezervy na prioritné projekty vlády

V kapitole Ministerstva vnútra SR dochádza k zvýšeniu limitu výdavkov na tovary a služby o 218 mil. Sk, ktoré je zdrojovo kryté zvýšením príjmov zo správnych poplatkov za vydávanie niektorých druhov dokladov v kapitole Všeobecná pokladničná správa v rovnakom objeme.

Zvýšením súdnych poplatkov, ktoré sú taktiež príjmom kapitoly Všeobecná pokladničná správa, o 250 mil. Sk sa vytvorí priestor na zvýšenie výdavkov kapitoly Ministerstva spravodlivosti SR na posilnenie kapacít vo väzbe na trestnú rekodifikáciu a právne služby obyvateľstvu o rovnakú sumu.

Vnútorným presunom výdavkov v rámci kapitoly Ministerstva hospodárstva SR sa zabezpečilo dofinancovanie nepokrytých výdavkov spojených s významnou investíciou Getrag Ford v celkovom objeme 789,8 mil. Sk. Rovnako vnútorným presunom výdavkov si Ministerstvo práce, sociálnych vecí a rodiny SR zabezpečuje financovanie štátnej pomoci pre významné investície Getrag Ford a Unimedia v celkovom objeme 160,4 mil. Sk.

Delimitáciou výdavkov z kapitol Ministerstva školstva SR a Ministerstva kultúry SR sa posilňuje rozpočet kapitoly Slovenskej akadémie vied na Knižnicu slovenskej literatúry a Encyklopédiu Beliana v celkovom objeme 5,6 mil. Sk. Zmena sa realizuje z dôvodu, aby každoročne nedochádzalo k vykonávaniu rozpočtových opatrení v priebehu roka.

Zvýšením príjmu z dividend od Slovenských telekomunikácií, a.s. (posledná splátka z roku 2005) v kapitole Všeobecná pokladničná správa o 272 mil. Sk sa v roku 2006 kryje nárast výdavkov kapitoly Ministerstva dopravy, pôšt a telekomunikácií SR určených na financovanie údržby ciest a diaľnic. V kapitole sa tiež realizujú vnútorné presuny vo financovaní diaľnic. Prostriedky na spolufinancovanie projektov EÚ v celkovom objeme 966,5 mil. Sk a prostriedky štátneho rozpočtu určené na výstavbu diaľnic a rýchlostných ciest v objeme 254 mil. Sk sa presúvajú na finančné krytie vládou prevzatých úverov, pričom spolufinancovanie k projektom EÚ si bude hradiť Národná diaľničná spoločnosť, a.s. z vlastných zdrojov.

Zvýšenie výdavkov kapitoly Ministerstva výstavby a regionálneho rozvoja SR o 200 mil. Sk na zatepľovanie bytov je kryté zvýšením príjmov kapitoly Všeobecná pokladničná správa z odvodu Slovenského plynárenského priemyslu, a.s. v rovnakej výške.

V súvislosti s novelou zákona č. 581/2004 Z.z. o zdravotných poisťovniach sa zvyšuje limit príjmov aj výdavkov kapitoly Ministerstva zdravotníctva SR o 28,3 mil. Sk z dôvodu úpravy hradenia príspevku na činnosť operačných stredísk záchrannej zdravotnej služby poisťovňami.

Na úkor zníženia výdavkov plánovaných v roku 2006 na obsluhu štátneho dlhu sa navrhuje zvýšiť valorizáciu platov pre zamestnancov verejného sektora z pôvodne rozpočtovaných 5 % na 6 %. Toto opatrenie si vyžiada 299,5 mil. Sk, ktoré budú presunuté do kapitoly Všeobecná pokladničná správa.

Z rovnakého zdroja sa navrhuje pokryť prioritné projekty rozpočtových kapitol s výnimkou ministerstiev v celkovom objeme 272,7 mil. Sk v nasledovnom členení:  

–	Kapitole Kancelária Národnej rady SR sa navrhuje prideliť rozpočtové prostriedky pre rok 2006 v objeme 3,7 mil. Sk na zabezpečenie činnosti zástupcu NR SR pri Európskom parlamente. Na rekonštrukciu Kongresového centra na Župnom námestí sa navrhuje taktiež zvýšiť kapitálové výdavky o 13 mil. Sk.
–	Kancelárii prezidenta SR sa navrhuje zabezpečiť financovanie prístavby k jeho súčasnej rezidencii v objeme 20 mil. Sk. Prístavba má slúžiť na reprezentatívne účely. 
–	Najvyššiemu súdu SR sa z dôvodu prijatia novely zákona č. 385/2000 Z.z. o sudcoch a prísediacich zvyšuje suma rozpočtovaná na príplatky sudcom Špeciálneho súdu o 9,1 mil. Sk. Zároveň sa navrhujú pre rok 2006 zvýšiť kapitálové výdavky na úpravu a vybavenie priestorov odvolacích senátov rozhodujúcich o opravných prostriedkoch proti rozhodnutiam Špeciálneho súdu v objeme 25 mil. Sk.
–	Generálnej prokuratúre SR sa navrhuje zvýšiť limit kapitálových výdavkov v roku 2006 o 50 mil. Sk a pre aplikáciu Trestného zákona a Trestného poriadku sa navrhuje zvýšiť počet prokurátorov o 65, čo predstavuje zvýšenie limitu výdavkov o 56,4 mil. Sk. Z dôvodu prijatia novely zákona č. 154/2001 Z.z. o prokurátoroch a právnych čakateľoch prokuratúry sa zvyšuje suma rozpočtovaná na príplatky prokurátorom Špeciálnej prokuratúry o 20,6 mil. Sk.
–	Úradu geodézie, kartografie a katastra SR sa navrhujú zvýšiť kapitálové výdavky o 40 mil. Sk v roku 2006 v súvislosti s plánovanou rekonštrukciou budovy, do ktorej by sa mali presťahovať všetky správy katastra sídliace v Bratislave. V prípade zavedenia bezplatného využívania služieb katastrálneho portálu sa predpokladá výpadok príjmov úradu v objeme 16 mil. Sk každoročne. 
–	Na zabezpečenie aktivít Štatistického úradu SR v rámci Európskeho štatistického systému sa navrhuje zvýšiť výdavky o 6 mil. Sk. Zároveň sa navrhuje zvýšiť limit výdavkov úradu o 5 mil. Sk pre INTRASAT, ktorý slúži na sledovanie vývoja zahraničného obchodu v podmienkach EÚ. 
–	Úradu jadrového dozoru SR sa navrhujú zvýšiť výdavky spojené s vyradením bloku V1 v jadrovej elektrárni Jaslovské Bohunice o 3 mil. Sk (v tom 1 zamestnanec) a  na hodnotenie činnosti spoločnosti na ukladanie rádioaktívnych odpadov a vyhoretého jadrového paliva o 2 mil. Sk (v tom 1 zamestnanec). 
–	V kapitole Všeobecná pokladničná správa sa Stredisku pre ľudské práva navrhuje zvýšiť limit výdavkov o 3 mil. Sk na činnosť regionálnych sídiel pre útvar na ochranu práv detí.